### Ökoiskolai beszámoló 2020/2021

Az idei évben első alkalommal szerveztünk egész napos szabadtéri rendezvényt a Diáksport napja alkalmából szeptember 25-én. Változatos, játékos, a testnevelés óráktól eltérő sportfoglalkozásokon vettek részt a diákok a tantestület teljes bevonásával, támogatásával.

A tanulók kb. 80%-a kerékpárral, illetve gyalog jár az iskolába.

Folyamatosan vigyázzuk a szépen kialakított virágos, fás, bokros környezetünket, az idei tanévben is elismerésben részesültünk a Városi Vöröskereszt szervezetétől a Tiszta virágos intézményi programban. A folyosókat zöldnövényzet díszíti, igyekszünk otthonossá tenni a szabadidős tereket, babzsákokat vásároltunk, pihenősarkokat alakítottunk ki.

A gyerekek osztályonként heti váltásban szedik az udvaron a szemetet, immár az ebédlőben, az udvaron elhelyezett szelektív hulladékgyűjtő edényekbe is. Saját termüket tisztán hagyják el nap végén, és a dekorálásban is szerepet vállalnak. A pedagógusok kiemelt figyelmet szentelnek az élelmiszerpazarlás elleni figyelemfelhívásra a közétkeztetés felügyelete alkalmával.

A pandémia miatt aktív együttműködést nem tudtunk megvalósítani sem a Zöld körrel, sem a Bodaszőlőért Egyesülettel, és a Múzeummal sem.

Azonban igyekeztünk osztályszinten kimozdulni a környező természetbe, így a gyerekek élménydús délutánt töltöttek a téli, havas erdőben, ahol szerencséjük volt szarvasokkal is találkozni.

A (tavaszi elmaradt) Fenntarthatósági Témahét pótlása megtörtént 2020. október 5-9. minden pedagógus a tanórákba beépítve illetve a napközis foglalkozásokon, (projektek kivitelezésével) foglalkozott a fenntarthatóság témájával. Az őszi Szüreti és töknap, valamint az adventi időszak iskolán belüli eseményei a néphagyományok tiszteletére, és megőrzésének fontosságára irányították a figyelmet.

Az alsós osztályok a madáretetőket töltötték fel, de gondoskodtunk a kóbor cicák élelmezéséről is.

Csodálatos, gyermeki munkával díszített madáretetők készülnek, előkészítve a jövő évi téli madárvédelmet.

Az előző évhez hasonlóan megrendeztük iskolai természettudományos versenyünket, melyre minden felső tagozatos tanulót bevontunk és több gyengébb képességű gyereket is sikerélményhez juttatunk.

Felsőseink részt vettek egy biciklitúrán melynek keretében a józsai természetvédelmi földikutya rezervátumba látogathattak el.

Madarak, fák napja alkalmából szervezett gyalogtúra a környező erdőbe, igazán jó hangulatban telt, kellemesen elfáradt mindenki, az erdő pedig megszabadult egy zsáknyi szeméttől.

A fenntarthatósági hét keretében a Zeleméry csonkatoronyhoz tett túrán az oda vezető utat is megtisztítottuk. Az elmaradt TeSzedd akció ellenére is tettünk közvetlen környezetünkért.

Minden osztály szervezett osztálykirándulást.

A tanév során az iskolán kertje folyamatosan szépült, ápoltuk, rendeztük, fűszerkertet fejlesztettük.

A tanév során leginkább csak levelezős versenyeken tudtak diákjaink részt venni. Egy diákunk megyei első helyezést ért el környezetismereti levelezős versenyen.